Spoločný návrh NARIADENIE RADY ktorým sa mení a dopĺňa nariadenie Rady (EÚ) č. 204/2011 o reštriktívnych opatreniach s ohľadom na situáciu v Líbyi /* KOM/2011/0355 v konečnom znení */





DÔVODOVÁ SPRÁVA (1) Na základe rozhodnutia Rady 2011/137/SZBP z 28. februára 2011 bolo 2. marca 2011 prijaté nariadenie Rady (EÚ) č. 204/2011 v znení zmien a doplnení s cieľom vykonať rezolúciu Bezpečnostnej rady Organizácie Spojených národov č. 1970 (2011) a stanoviť autonómne sprievodné opatrenia EÚ so zreteľom na závažnosť situácie v Líbyi. (2) Rozhodnutím Rady 2011/[…]/SZBP z […] sa mení a dopĺňa rozhodnutie Rady 2011/137/SZBP a stanovuje sa osobitná výnimka, pokiaľ ide o zmrazenie aktív určitých subjektov (prístavov). Okrem toho je potrebné ustanovenie s cieľom zaistiť, aby opatrenia týkajúce sa zmrazenia prostriedkov neovplyvnili pokračovanie humanitárnych operácií a poskytovanie materiálu a dodávok na zabezpečenie základných potrieb civilného obyvateľstva, ako aj operácií nevyhnutných pre evakuáciu z Líbye. (3) Vysoká predstaviteľka EÚ pre zahraničné veci a bezpečnostnú politiku a Komisia navrhujú, aby tieto opatrenia nadobudli účinnosť prostredníctvom nariadenia, ktoré vychádza z článku 215 Zmluvy o fungovaní Európskej únie (ZFEÚ). 2011/0155 (NLE) Spoločný návrh NARIADENIE RADY ktorým sa mení a dopĺňa nariadenie Rady (EÚ) č. 204/2011 o reštriktívnych opatreniach s ohľadom na situáciu v Líbyi RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 215, so zreteľom na rozhodnutie Rady 2011/[…]/SZBP z […] o ďalších reštriktívnych opatreniach s ohľadom na situáciu v Líbyi, so zreteľom na spoločný návrh vysokej predstaviteľky Únie pre zahraničné veci a bezpečnostnú politiku a Komisie, po konzultácii s európskym dozorným úradníkom pre ochranu údajov, keďže: (1) Rozhodnutím Rady 2011/[…]/SZBP z […] sa stanovuje osobitná výnimka, pokiaľ ide o zmrazenie aktív určitých subjektov (prístavov). (2) Je potrebné zaistiť pokračovanie humanitárnych operácií a poskytovanie materiálu a dodávok na zabezpečenie základných potrieb civilného obyvateľstva, ako aj operácií nevyhnutných pre evakuáciu z Líbye. (3) Toto opatrenie patrí do rozsahu pôsobnosti Zmluvy o fungovaní Európskej únie, preto na jeho vykonávanie v rámci Únie je potrebný regulačný akt na úrovni Únie, najmä v záujme zabezpečenia jeho jednotného uplatňovania hospodárskymi subjektmi vo všetkých členských štátoch. (4) S cieľom zabezpečiť účinnosť opatrení stanovených v tomto nariadení musí toto nariadenie nadobudnúť účinnosť okamžite, PRIJALA TOTO NARIADENIE: Článok 1 Nariadenie (EÚ) č. 204/2011 sa mení a dopĺňa takto: (1) Vkladá sa tento článok: „Článok 10.a Odchylne od článku 5 ods. 2 môžu príslušné orgány členských štátov, uvedené na webových stránkach obsiahnutých v prílohe IV, povoliť uvoľnenie určitých finančných prostriedkov alebo hospodárskych zdrojov prístavným orgánom uvedeným v prílohe III, pokiaľ ide o plnenie zmlúv, uzavretých pred nadobudnutím účinnosti tohto nariadenia do 15. júla 2011, s výnimkou zmlúv týkajúcich sa ropy, zemného plynu a produktov z rafinovanej ropy. Členský štát informuje ostatné členské štáty a Komisiu o povolení vydanom na základe tohto článku do dvoch týždňov od udelenia povolenia.“ Článok 2 Článok 8a sa nahrádza takto: „Článok 8a Odchylne od článku 5 môžu príslušné orgány v členských štátoch, uvedené v prílohe IV, povoliť uvoľnenie zmrazených finančných prostriedkov alebo hospodárskych zdrojov patriacich osobám, subjektom alebo orgánom uvedeným v prílohe III alebo povoliť sprístupnenie určitých finančných prostriedkov alebo hospodárskych zdrojov osobám, subjektom alebo orgánom uvedeným v prílohe III, za takých podmienok, ktoré uznajú za vhodné, ak sa domnievajú, že je to nevyhnutné na poskytovanie materiálu a dodávok na zabezpečenie základných potrieb civilného obyvateľstva, a to vrátane dodávok potravín, poľnohospodárskych a zdravotníckych produktov, elektrickej energie, alebo na poskytovanie alebo uľahčenie poskytovania humanitárnej pomoci alebo na evakuáciu z Líbye. Členský štát informuje ostatné členské štáty a Komisiu o povolení vydanom na základe tohto článku do dvoch týždňov od udelenia povolenia.“ Článok 3 Toto nariadenie nadobúda účinnosť dňom jeho uverejnenia v Úradnom vestníku Európskej únie. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli […] Za Radu predseda […]